Bejaarde doen erge kopbeserings in huisroof op | Netwerk24
Deur Alet van der Walt 24 September 2020 20:08
Die vrou, wie se familie gevra het dat haar identiteit beskerm moet word, se kleinseun sê sy ouma was in Pretoria en 'n vriendin het haar by die huis in Leydsstraat afgelaai.
"Iemand moes die erf dopgehou het, want 'n ruk later is sy in die huis aangeval."
Volgens 'n veiligheidsmaatskappy het die vrou omstreeks 15:00 'n noodknoppie gedruk. Die maatskappy het die vrou se dogter laat weet dat daar alarm gemaak is, en het by die huis gaan ondersoek instel.
Lede van die gemeenskap, waaronder familielede, het ook na die huis gejaag.
Die aanvallers het die vrou met 'n voorwerp oor die kop geslaan en sy het verskeie kopbeserings opgedoen.
Haar kleinseun sê hy glo dit is 'n groot, swaar voorwerp waarmee sy ouma geslaan is, want die hele kombuis is met bloed besmeer.
Paramedici het sy ouma op die toneel gestabiliseer voordat sy met 'n ambulans na 'n hospitaal geneem is.
'n Skootrekenaar, huis- en motorsleutels en 'n selfoon word vermis.
Hy is baie ontsteld en beweer die polisie het eers drie uur later, ná 18:00, by die huis opgedaag.
"Dit is eintlik skokkend, was dit nie vir private dienste nie, wat sou vandag gebeur het?"
Hy sê sy ouma is stabiel, maar die kopwonde bloei nog erg. Sy is nog nie in die hospitaal opgeneem nie omdat hulle wag vir 'n bed.
Die polisie in Rustenburg het nog nie op 'n skriftelike medianavraag gereageer nie en kon ook nie telefonies bereik word nie.